|  |
| --- |
| **Zmluva o Dielo**  *uzatvorená podľa § 536 a nasledujúcich ustanovení zákona číslo 513/1991 Zb. Obchodného zákonníka v znení neskorších predpisov a príslušných ustanovení zákona č. 343/2015 Z. z.*  *o verejnom obstarávaní a o zmene o doplnení niektorých zákonov v znení neskorších predpisov* |

**Zmluvné strany:**

**Objednávateľ :**

**Fakultná nemocnica Trenčín**

so sídlom : Legionárska 28, 911 71 Trenčín

IČO : 00 610 470

IČ DPH : SK2021254631

Registrácia : Zriaďovacia listina vydaná MZ SR č. 1970/1991-A/VIII-1 zo dňa 14.06.1991

konajúca prostredníctvom: Ing. Marián Juruš, generálny riaditeľ

JUDr. Marek Šedík, ekonomický riaditeľ

MUDr. Stanislav Pastva, medicínsky riaditeľ

bank. spojenie : Štátna pokladnica, Bratislava

č. účtu / IBAN : SK23 8180 0000 0070 0028 0438

(ďalej aj len ako „***Objednávateľ***“)

**a**

**Zhotoviteľ :**

**[xxx]**

so sídlom : [xxx]

IČO : [xxx]

IČ DPH : [xxx]

zapísaná v Obchodnom registri Okresného súdu [xxx]

oddiel [xxx], vložka č. [xxx]

banka : [xxx]

číslo účtu : [xxx]

konajúca prostredníctvom: [xxx]

(ďalej aj len ako„***Zhotoviteľ***“)

**Objednávateľ ako verejný obstarávateľ a Zhotoviteľ ako úspešný uchádzač vo verejnom obstarávaní v postupe zadávania podlimitnej zákazky podľa zákona č. 343/2015 Z. z. o verejnom obstarávaní a o zmene o doplnení niektorých zákonov v znení neskorších predpisov (ďalej aj len ako „*Zmluvné strany*“) uzatvárajú po oboznámení sa s obsahom vzájomných práv a povinností v súlade s § 536 a nasledujúcimi ustanoveniami zákona č. 513/1991 Zb. Obchodného zákonníka v znení neskorších predpisov túto Zmluvu o dielo (ďalej aj len ako „*Zmluva*“):**

**Článok I.**

**Úvodné ustanovenia**

1. Objednávateľ je štátna príspevková organizácia, ktorej zriaďovateľom je Ministerstvo zdravotníctva SR, a ktorá je v zmysle § 3 ods. 1 písm. a) zákona č. 523/2004 Z. z. o rozpočtových pravidlách verejnej správy v znení neskorších predpisov poskytovateľom zdravotnej starostlivosti. Objednávateľ je právnickou osobou zapísanou v registri organizácií vedenom Štatistickým úradom SR, v ktorom je zaradená ako organizácia ústrednej štátnej správy.
2. Zhotoviteľ je obchodnou spoločnosťou založenou podľa slovenského právneho poriadku a v súlade s § 2 ods. 2 písm. a) zákona číslo 513/1991 Zb. Obchodného zákonníka v znení neskorších predpisov, podnikateľom.
3. Podkladom na uzavretie tejto Zmluvy je ponuka úspešného uchádzača predložená v postupe zadávania podlimitnej zákazky podľa zákona č. 343/2015 Z. z. o verejnom obstarávaní a o zmene a doplnení niektorých zákonov pod názvom: **„Prístavba pavilónu onkológie“**.

**Článok II.**

**Predmet Zmluvy**

Predmetom tejto Zmluvy je záväzok Zhotoviteľa zhotoviť vo vlastnom mene a na vlastnú zodpovednosť, riadne, včas a v požadovanej kvalite Dielo vymedzené v Článku III. tejto Zmluvy a záväzok Objednávateľa riadne a včas takto zhotovené Dielo prevziať a zaplatiť zaň Zhotoviteľovi cenu podľa tejto Zmluvy a jej príloh.

**Článok III.**

**Predmet Diela**

1. Zhotoviteľ sa zaväzuje zhotoviť pre Objednávateľa vo vlastnom mene a na vlastnú zodpovednosť nasledovné dielo: „**Pavilón onkológie Fakultnej nemocnice v Trenčíne – PRÍSTAVBA**“ (ďalej aj len ako „***Dielo***“). Zhotoviteľ sa zaväzuje Dielo zhotoviť v súlade s projektovou dokumentáciou: „**Pavilón onkológie Fakultnej nemocnice v Trenčíne - PRÍSTAVBA**“, vyhotovenou projektovým ateliérom Neo Domus, s.r.o., Legionárska 7158/5, 911 01 Trenčín (ďalej aj len ako „***Projektová dokumentácia***“). Podrobná špecifikácia Diela je uvedená v Projektovej dokumentácii, ktorá tvorí ako Príloha č. 3 neoddeliteľnú súčasť tejto Zmluvy a v Harmonograme prác, ktorý tvorí ako Príloha č. 2 neoddeliteľnú súčasť tejto Zmluvy. Objednávateľ sa zaväzuje riadne zhotovené Dielo prevziať a zaplatiť Zhotoviteľovi za jeho zhotovenie cenu Diela v rozsahu a za podmienok stanovených v tejto Zmluve.
2. Zmluvné strany sa dohodli, že všetky práce a dodávky požadované Objednávateľom alebo navrhnuté Zhotoviteľom nad zmluvne dohodnutý rozsah, ktorých potreba realizácie vznikne v priebehu vykonávania zmluvných prác z dôvodu skrytých vád nehnuteľností, ktorých sa zhotovovanie Diela dotýka (nehnuteľnosti vymedzené v Článku IV. ods. 4 tejto Zmluvy), a ktoré pred zhotovovaním Diela nemohol Zhotoviteľ odhaliť ani pri vynaložení odbornej starostlivosti, ktorú možno od Zhotoviteľa spravodlivo očakávať, budú považované za práce naviac (ďalej aj len ako „***naviacpráce***“). Tieto naviacpráce, ktoré vyplynú z dôvodov uvedených v predchádzajúcej vete tohto odseku Zmluvy, musia byť dohodnuté prostredníctvom písomného dodatku k tejto Zmluve, vrátane stanovenia výšky odplaty za tieto naviacpráce, ktorá bude primeraná takto vyvolaným naviacprácam, príp. vrátane úpravy termínu zhotovenia Diela, z dôvodu vykonávania vyvolaných naviacprác a samotný dodatok k tejto Zmluve musí spĺňať podmienky § 18 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
3. Zhotoviteľ potvrdzuje, že sa v plnom rozsahu oboznámil s rozsahom Diela, že sú mu známe všetky technické, kvalitatívne a iné podmienky potrebné k realizácii Diela a že disponuje takými kapacitami a odbornými znalosťami, ktoré sú k vykonaniu Diela potrebné.

**Článok IV.**

**Čas plnenia a miesto plnenia**

1. Zhotoviteľ je povinný zhotoviť Dielo a odovzdať ho Objednávateľovi najneskôr do **12 mesiacov odo dňa nadobudnutia účinnosti tejto Zmluvy,** v súlade s Harmonogramom prác, ktorý ako Príloha č. 2 tvorí neoddeliteľnú súčasť tejto Zmluvy.
2. Ak Zhotoviteľ pripraví Dielo na odovzdanie pred dohodnutým termínom, zaväzuje sa Objednávateľ toto Dielo prevziať aj v skoršom termíne.
3. Dodržanie času plnenia zo strany Zhotoviteľa je závislé od riadneho a včasného spolupôsobenia Objednávateľa. Po dobu omeškania Objednávateľa s poskytnutím spolupôsobenia nie je Zhotoviteľ v omeškaní so splnením záväzku.
4. Zmluvné strany sa dohodli, že miestom zhotovovania a odovzdania Diela sú priestory nachádzajúce sa v priamej blízkosti existujúcej stavby bez súpisného čísla, druh stavby: budova zdravotníckeho a sociálneho zariadenia, popis stavby: ONKOLÓGIA (pavilón Onkologickej kliniky Fakultnej nemocnice Trenčín), ktorá sa nachádza na parcele registra „C“ evidovanej na katastrálnej mape ako parcelné číslo 747/6 (druh pozemku: zastavaná plocha a nádvorie o výmere 1676 m2), zapísaná na liste vlastníctva číslo 814 vedeného pre dané katastrálne územie, v uzatvorenom areáli Fakultnej nemocnice Trenčín, s tým, že stavba Diela je navrhovaná na pozemkoch parc. č. 746/1, 747/6, 746/18, 742/11, k.ú. Trenčín.

**Článok V.**

**Cena Diela**

1. Cena za zhotovenie Diela uvedeného v Článku III. tejto Zmluvy je Zmluvnými stranami dojednaná vo výške **[xxx]** (slovom: [xxx]) bez DPH. Cena Diela spolu s DPH predstavuje sumu [xxx] € (slovom: [xxx]), sadzba DPH je 20%, čo predstavuje sumu [xxx] € (inde v tejto Zmluve aj len ako „***cena Diela***“). Cena Diela je stanovená dohodou zmluvných strán v súlade s § 3 zákona č. 18/1996 Z. z. o cenách v znení neskorších predpisov a oceneným Výkazom výmer (prehľadom rozpočtových nákladov – položkový rozpočet), ktorý ako Príloha č. 1 tvorí neoddeliteľnú súčasť tejto Zmluvy.
2. Zhotoviteľ podpisom tejto Zmluvy berie na vedomie, že cena Diela bude Objednávateľom uhradená z  externých finančných zdrojov, t. j. z kapitálových výdavkov Ministerstva zdravotníctva Slovenskej republiky. Kupujúci si vyhradzuje právo odstúpiť od tejto Zmluvy, ak mu nebudú pridelené finančné prostriedky na Dielo z kapitálových výdavkov Ministerstva zdravotníctva Slovenskej republiky.
3. Cena Diela uvedená v ods. 1 tohto článku Zmluvy je stanovená na dohodnutý rozsah prác vymedzených v Článku III. tejto Zmluvy a jej prílohách a jej zmena je možná len formou uzatvoreného písomného dodatku k tejto Zmluve v súlade s Článkom III. odsek 2 tejto Zmluvy.
4. V cene Diela podľa ods. 1 tohto článku Zmluvy sú zahrnuté všetky náklady spojené s dodaním Diela do miesta plnenia, dohodnutého v Článku IV. ods. 4 tejto Zmluvy.

**Článok VI.**

**Platobné podmienky**

1. Objednávateľ sa zaväzuje Dielo zhotovené Zhotoviteľom v súlade s touto Zmluvou po odsúhlasení Objednávateľom prevziať a zaplatiť dohodnutú cenu Diela podľa platobných podmienok uvedených v tejto Zmluve.
2. Cena Diela bude Zhotoviteľom fakturovaná po častiach tak, že faktúry podľa tohto odseku tohto článku Zmluvy budú Zhotoviteľom vystavované raz mesačne, za skutočne vykonané práce v danom kalendárnom mesiaci počas trvania tejto Zmluvy, vždy do 5. dňa nasledujúceho kalendárneho mesiaca a posledná faktúra bude vystavená po riadnom protokolárnom odovzdaní a prevzatí Diela Objednávateľom v zmysle Článku IX. tejto Zmluvy, a okrem náležitostí uvedených v odsekoch 3 až 7 tohto článku tejto Zmluvy bude každá vystavená faktúra obsahovať:

* vyúčtovanie rozsahu prác vykonaných v tom ktorom kalendárnom mesiaci na predmete Diela podľa tejto Zmluvy - na základe súpisov vykonaných prác a dodaných materiálov podpísaných zástupcom Objednávateľa oprávneným konať vo veciach zmluvných,
* vyúčtovanie všetkých odsúhlasených naviacprác, resp. zníženie ceny Diela vyplývajúce z ne­rea­lizova­ných prác,
* vyúčtovanie všetkých zmluvných pokút, ako aj oprávnených zákonných a zmluvných nárokov Objednávateľa na náhradu škody, vyúčtovanie nárokov na náhradu zvýšených nákladov spôsobených Objednávateľovi činnosťou Zhotoviteľa,
* vyúčtovanie zľavy z ceny Diela, t. j. ak vznikne Objednávateľovi podľa zákona alebo tejto Zmluvy nárok na zľavu z ceny Diela,
* vyúčtovanie prípadných služieb a prác, ktoré Objednávateľ Zhotoviteľovi poskytol, resp. pre Zhotoviteľa vykonal počas realizácie prác Zhotoviteľom.

1. **Splatnosť každej faktúry je 60 dní odo dňa jej vystavenia.** K poslednej faktúre musí byť priložený aj podpísaný odovzdávací a preberací Protokol Diela.
2. V prípade, ak faktúra nebude spĺňať náležitosti v zmysle platných právnych predpisov, najmä zákona číslo 222/2004 Z. z. o dani z pridanej hodnoty v znení neskorších predpisov a zákona číslo 431/2002 Z. z. o účtovníctve v znení neskorších predpisov a účtovných štandardov, alebo dojednané v tejto Zmluve, alebo nebude obsahovať prílohy podľa tejto Zmluvy, je Objednávateľ oprávnený vrátiť takúto faktúru Zhotoviteľovi na prepracovanie. V takom prípade plynie odo dňa doručenia prepracovanej faktúry Zhotoviteľom Objednávateľovi nová lehota splatnosti.
3. Faktúry budú obsahovať okrem náležitostí uvedených v predchádzajúcom odseku tejto Zmluvy a v § 74 zákona č. 222/2004 Z. z. o DPH aj tieto údaje:
4. označenie faktúra a jej číslo,
5. názov a adresu sídla Objednávateľa a Zhotoviteľa a adresu, na ktorú má byť faktúra zaslaná, IČ pre DPH a IČO Objednávateľa a Zhotoviteľa,
6. číslo tejto Zmluvy, označenie diela a deň jeho splnenia,
7. označenie banky a číslo účtu, na ktorý sa má platiť,
8. deň vystavenia a odoslania faktúry a lehotu jej splatnosti,
9. výšku fakturovanej čiastky,
10. náležitosti pre účely dane z pridanej hodnoty, najmä dátum vzniku daňovej povinnosti,
11. pečiatku a podpis vystavovateľa,
12. prílohou faktúry bude:

* súpis vykonaných prác a dodávok potvrdený zástupcom Objednávateľa oprávneným konať vo veciach zmluvných,
* prípadne iné doklady, ktoré sú potrebné pre preukázanie druhu a rozsahu práce.

1. Peňažný záväzok Objednávateľa, vyplývajúci z tejto Zmluvy, bude splnený pripísaním príslušnej čiastky na účet v peňažnom ústave Zhotoviteľa. V prípade zmeny čísla účtu, je túto skutočnosť zmluvná strana povinná písomne oznámiť druhej zmluvnej strane v súlade s ustanoveniami tejto Zmluvy o doručovaní.
2. V prípade, že dôjde k zrušeniu alebo odstúpeniu od Zmluvy, je Zhotoviteľ oprávnený fakturovať Objednávateľovi výlučne Dielo vykonané ku dňu zániku tejto Zmluvy, a to len pokiaľ táto časť Diela bude predstavovať samostatný, funkčný a použiteľný celok.

**Článok VII.**

**Podmienky zhotovovania Diela**

1. Zhotoviteľ sa zaväzuje Dielo realizovať vo vlastnom mene a na vlastnú zodpovednosť, ako podnikanie, v súlade s touto Zmluvou, technickými a inými normami záväznými pre realizáciu Diela a v súlade s požiadavkami Objednávateľa. Zhotoviteľ sa zaväzuje realizovať Dielo v súlade s platnými právnymi predpismi, technickými normami a štandardnými postupmi pre vykonanie Diela. Zhotoviteľ sa zaväzuje realizovať Dielo s odbornou starostlivosťou a lege artis, pri zohľadnení súčasných odborných poznatkov a štandardov. Zhotoviteľ je oprávnený využiť pri zhotovovaní Diela služby subdodávateľov, zodpovedá však, akoby Dielo vykonával sám, a to za podmienok  stanovených v Článku VIII. tejto Zmluvy. V prípade zhotovovania Diela prostredníctvom tretích osôb ako subdodávateľov, tvorí Vyhlásenie uchádzača o subdodávateľoch Prílohu č. 4, ktorá je neoddeliteľnou súčasťou tejto Zmluvy.
2. Zhotoviteľ sa zaväzuje zhotovovať Dielo v súlade s požiadavkami Objednávateľa. Za záväzné požiadavky Objednávateľa sa budú počas realizácie prác považovať požiadavky predkladané Zhotoviteľovi Objednávateľom. Zhotoviteľ prehlasuje, že sa na potreby zhotovenia Diela podľa tejto Zmluvy dostatočne zoznámil s požiadavkami Objednávateľa a so všetkými rozhodujúcimi skutočnosťami súvisiacimi s jeho činnosťou podľa tejto Zmluvy.
3. V prípade, že budú požiadavky Objednávateľa takého charakteru, že ich realizácia, spracovanie, resp. zapracovanie by bolo v rozpore s technickými možnosťami aktuálneho riešenia, právnymi predpismi alebo technickými normami, písomne upozorní Zhotoviteľ Objednávateľa na nemožnosť plnenia a v prípade, že je to možné, písomne mu navrhne náhradné riešenie. Odmietnutie realizácie, spracovania, resp. zapracovania požiadavky Objednávateľa, ktorá je v rozpore s právnymi predpismi alebo technickými normami, nie je porušením povinností Zhotoviteľa vyplývajúcich z tejto Zmluvy.
4. V prípade, že budú požiadavky Objednávateľa takého charakteru, že ich realizácia, resp. spracovanie bude síce v súlade s právnymi predpismi a technickými normami, ale podľa odborného názoru Zhotoviteľa pôjde s prihliadnutím na všetky jemu známe skutočnosti o nevhodné požadované riešenie alebo postup, písomne upozorní Zhotoviteľ Objednávateľa na uvedenú skutočnosť a v prípade, že je to možné, písomne mu navrhne náhradné riešenie. Ak bude Objednávateľ písomne trvať na svojej požiadavke, bude Zhotoviteľ postupovať v súlade s ňou.
5. V prípade, že budú požiadavky Objednávateľa takého charakteru, že ich realizácia, spracovanie resp. zapracovanie by bolo nad rozsah odborných znalostí či schopností, prípadne manuálnych zručností Zhotoviteľa, je tento povinný na to písomne upozorniť Objednávateľa bezprostredne po tom, ako to bude Zhotoviteľovi zrejmé. Zhotoviteľ zodpovedá za škodu, ktorá vznikne Objednávateľovi v dôsledku neoznámenia týchto skutočností.
6. Zhotoviteľ sa zaväzuje vykonávať úkony podľa tohto článku Zmluvy spôsobom, ktorý nemôže objektívne poškodzovať tie záujmy Objednávateľa, ktoré sú Zhotoviteľovi známe alebo tie, ktoré možno s prihliadnutím na všetky okolnosti považovať za prirodzené.
7. Zhotoviteľ sa zaväzuje dodržiavať bezpečnostné a protipožiarne predpisy platné v mieste zhotovovania Diela, o ktorých bol pred nástupom na zhotovenie Diela poučený.
8. Zmluvné strany sa dohodli, že Objednávateľ umožní Zhotoviteľovi prístup k miestu zhotovovania Diela, a to aj prístup mechanizmami, ktorých použitie je nevyhnutné na realizáciu Diela. Objednávateľ vyhlasuje, že počas zhotovovania Diela podľa tejto Zmluvy nebudú priestory určené na rekonštrukciu a výstavbu Objednávateľom prevádzkované a budú bez obmedzení prístupné Zhotoviteľovi.
9. Objednávateľ je povinný protokolárne odovzdať Zhotoviteľovi pracovisko/stavenisko, na ktorom sa bude zhotovovať Dielo, zbavené akýchkoľvek prekážok. Za Zhotoviteľa je oprávnená prevziať pracovisko/stavenisko nasledovná osoba: [xxx]. Na základe poverenia Objednávateľa vykoná technický dozor a práce pre fakturačné účely preberá: [xxx].
10. Zhotoviteľ je povinný si viesť o prácach a dodávkach, ktoré vykonáva, stavebný denník, odo dňa začatia prác na Diele až do odstránenia prípadných vád a nedorobkov Diela po protokolárnom prevzatí a odovzdaní Diela. Do stavebného denníka budú zapisované všetky činnosti a rozhodujúce skutočnosti potrebné pre vykonanie Diela, najmä údaje o časovom postupe prác a ich akosti, skutočný stav pracovníkov a pod. Stavebný denník musí byť denne prístupný obom Zmluvným stranám, aby ho mohli pravidelne kontrolovať a podpisovať, pričom prvý prepis denných záznamov zo stavebného denníka zostáva Objednávateľovi, ktorý ho archivuje v sídle organizácie.

**Článok VIII.**

**Subdodávky**

1. Zhotoviteľ môže zabezpečiť časť zhotovovania Diela prostredníctvom tretích osôb, subdodávateľov.
2. Zhotoviteľ garantuje odbornú spôsobilosť subdodávateľov k výkonu špeciálnych odborných činností pri realizácii Diela.
3. Zhotoviteľ zodpovedá za celé a riadne plnenie Zmluvy počas celého trvania zmluvného vzťahu s Objednávateľom, a to bez ohľadu na to, či Zhotoviteľ použil subdodávky alebo nie, v akom rozsahu a za akých podmienok. Objednávateľ nenesie akúkoľvek zodpovednosť voči subdodávateľom Zhotoviteľa.
4. Zhotoviteľ je povinný oznámiť Objednávateľovi akúkoľvek zmenu údajov o subdodávateľovi, do piatich pracovných dní odo dňa, kedy táto skutočnosť nastala.
5. Zhotoviteľ je povinný do piatich pracovných dní odo dňa uzatvorenia zmluvy so subdodávateľom, alebo v deň nástupu subdodávateľa (podľa toho, ktorá skutočnosť nastane neskôr), predložiť aktualizované Vyhlásenie o subdodávateľoch, ktoré musí obsahovať minimálne identifikáciu subdodávateľa, predmet subdodávky, predpokladaný podiel zákazky zadávaný subdodávateľom a osobu oprávnenú konať za subdodávateľa (meno a priezvisko, tel. kontakt).
6. Porušenie ktorejkoľvek z povinností Zhotoviteľa uvedených v tomto článku Zmluvy sa považuje za podstatné porušenie zmluvných povinností a zakladá právo Objednávateľa na odstúpenie od Zmluvy.

**Článok IX.**

**Odovzdanie a prevzatie Diela**

1. Zmluvné strany sa dohodli, že Zhotoviteľ Objednávateľovi Dielo odovzdá a Objednávateľ od Zhotoviteľa Dielo preberie po jeho úplnom dokončení, za podmienok stanovených v tomto článku Zmluvy.

1. Zhotoviteľ splní svoju povinnosť vykonať Dielo riadnym vykonaním všetkých prác v súlade s Článkom III. tejto Zmluvy a odovzdaním riadne vykonaného Diela, pričom o odovzdaní Diela bude spísaný Protokol.
2. Po ukončení všetkých prác v súvislosti s Dielom je Zhotoviteľ povinný vyzvať Objednávateľa na prevzatie Diela. Objednávateľ je povinný zabezpečiť účasť oprávnenej osoby na protokolárnom odovzdávaní Diela, najneskôr do 72 hodín po výzve Zhotoviteľa. O odovzdaní a prevzatí Diela spíšu Zmluvné strany Protokol (inde aj len ako „***Protokol***“). Za okamih splnenia povinnosti Zhotoviteľa zhotoviť Dielo sa považuje okamih, kedy bol oboma Zmluvnými stranami podpísaný Protokol, v ktorom Objednávateľ uviedol, že Dielo preberá. Dielo je možné protokolárne **odovzdať a prevziať len celkom dokončené, bez vád,** **vykonané v súlade s Článkom III. tejto Zmluvy.** V závere Protokolu Objednávateľ uvedie, či dokončené Dielo preberá alebo nepreberá, a z akých dôvodov. Pokiaľ má Dielo v čase odovzdania a prevzatia vady, ktoré je možné pri prevzatí zistiť, uvedú sa tieto vady v Protokole a Objednávateľ nie je povinný Dielo prevziať. V tom prípade sa v Protokole uvedie aj lehota, v ktorej je Zhotoviteľ povinný tieto vady odstrániť, s tým, že pokiaľ sa v Protokole táto lehota neuvedie a Zmluvné strany sa nedohodnú písomne inak, je táto lehota 15 dní od podpísania Protokolu. V takom prípade je potrebné uskutočniť opätovné protokolárne odovzdanie Diela.
3. Zhotoviteľ je povinný odovzdať Objednávateľovi doklady, ktoré sú potrebné na prevzatie a užívanie Diela a poskytnúť mu aj potrebné zaškolenie.
4. Za riadne zhotovené Dielo podľa tejto Zmluvy sa považuje Dielo zhotovené v rozsahu a kvalite dohodnutej v tejto Zmluve, jej príp. prílohách, ako aj príslušnými právnymi predpismi, technickými a inými záväznými normami a technologickým postupom v súlade s odbornými predpokladmi pre výsledok činností Zhotoviteľa, vykonávaných na základe tejto Zmluvy.
5. Dielo sa považuje za zhotovené včas, ak je zhotovené v lehotách dohodnutých touto Zmluvou, ak sa Zmluvné strany nedohodnú inak a neurobia o tom dodatok k tejto Zmluve.
6. Nebezpečenstvo škody na Diele znáša až do dňa protokolárneho odovzdania riadne vykonaného Diela Zhotoviteľ.

**Článok X.**

**Záručná doba a zodpovednosť za vady**

1. Zhotoviteľ zodpovedá za to, že Dielo podľa tejto Zmluvy je zhotovené podľa podmienok tejto Zmluvy a že počas záručnej doby bude mať vlastnosti dohodnuté v tejto Zmluve.
2. Zmluvné strany sa dohodli, že záručná doba na zhotovené Dielo je **5 rokov** a začína plynúť odo dňa odovzdania a prevzatia Diela spôsobom dohodnutým v tejto Zmluve a pre časti Diela, na ktorých boli zistené vady a nedorobky pri odovzdávaní a preberaní Diela, alebo aj v záručnej dobe, dňom ich odstránenia.
3. Objednávateľ sa zaväzuje, že prípadnú reklamáciu vady Diela uplatní po jej zistení v primeranej lehote, písomnou formou zaslanou Zhotoviteľovi, v súlade s ustanoveniami tejto Zmluvy o doručovaní. Zmluvné strany sa dohodli, že ustanovenie § 562 ods. 2 a 3 zákona č. 513/1991 Zb. Obchodného zákonníka v znení neskorších predpisov (ďalej aj len ako „***Obchodný zákonník***“) sa pre účely oznamovania vád Objednávateľom podľa tejto Zmluvy neaplikujú.
4. Zmluvné strany sa dohodli pre prípad vady Diela, že počas záručnej doby má Objednávateľ právo požadovať a Zhotoviteľ povinnosť bezplatne odstrániť vady. Zhotoviteľ sa zaväzuje začať s odstraňovaním prípadných vád Diela na vlastné náklady najneskôr do 36 hodín od uplatnenia reklamácie Objednávateľa a vady odstrániť v čo najkratšom možnom čase, najneskôr však do 72 hodín od ich nahlásenia.
5. V prípade, ak Zhotoviteľ neodstráni vzniknuté vady na Diele v lehote uvedenej v predchádzajúcom odseku, Objednávateľ je oprávnený odstrániť tieto vady sám, alebo prostredníctvom Objednávateľom zvolenej tretej osoby, a to na náklady Zhotoviteľa.
6. Na otázky vád Diela, ktoré nie sú upravené v tomto článku Zmluvy, sa vzťahujú ustanovenia §§ 560 až 565 Obchodného zákonníka.

**Článok XI.**

**Zmluvné sankcie**

1. Ak Zhotoviteľ neodovzdá Objednávateľovi Dielo v termíne stanovenom v Článku IV. ods. 1 tejto Zmluvy, je povinný zaplatiť Objednávateľovi zmluvnú pokutu vo výške 0,1 % z celkovej ceny Diela bez DPH za každý deň omeškania s odovzdaním Diela.
2. Zmluvné strany sa dohodli, že Objednávateľ je povinný v prípade omeškania s úhradou ceny Diela na základe riadne vystavenej faktúry v súlade a za podmienok stanovených v tejto Zmluve, zaplatiť Zhotoviteľovi úroky z omeškania vo výške stanovenej právnymi predpismi.
3. Ak sa Zhotoviteľ omešká s odstránením akýchkoľvek vád, na odstránenie ktorých mu vznikne povinnosť podľa tejto Zmluvy, je povinný zaplatiť Objednávateľovi zmluvnú pokutu vo výške 200,- € za každý aj začatý deň omeškania s ich odstránením.
4. Zaplatením zmluvnej pokuty ktoroukoľvek zo Zmluvných strán, nie je dotknuté jej právo na náhradu škody v celom rozsahu.

**Článok XII.**

**Vlastnícke právo k Dielu a nebezpečenstvo škody na Diele**

1. Zmluvné strany sa dohodli, že Objednávateľ nadobúda vlastnícke právo k zhotovovanému Dielu okamihom začatia jeho zhotovovania Zhotoviteľom v mieste vymedzenom v Článku IV. odseku 4 tejto Zmluvy.
2. Nebezpečenstvo škody na zhotovovanom Diele prechádza na Zhotoviteľa okamihom začatia jeho zhotovovania Zhotoviteľom v mieste vymedzenom v Článku IV. odseku 4 tejto Zmluvy.

**Článok XIII.**

**Zodpovednosť za škodu**

Zmluvná strana, ktorá poruší svoju povinnosť zo záväzkového vzťahu založeného touto Zmluvou, je povinná nahradiť druhej zmluvnej strane škodu tým spôsobenú, ibaže preukáže, že porušenie povinností bolo spôsobené okolnosťami vylučujúcimi zodpovednosť v zmysle § 374 Obchodného zákonníka.

**Článok XIV.**

**Zánik Zmluvy**

1. Zmluvné strany sa dohodli, že Zmluva zaniká dohodou Zmluvných strán o jej ukončení alebo odstúpením ktorejkoľvek zo Zmluvných strán z dôvodov stanovených touto Zmluvou, Obchodným zákonníkom alebo inými právnymi predpismi platnými a účinnými v Slovenskej republike.
2. Za podstatné porušenie Zmluvy a zároveň aj dôvod na odstúpenie od Zmluvy pre druhú zmluvnú stranu sa považuje:
3. bezdôvodné zrieknutie sa alebo odmietnutie plnenia Zhotoviteľom,
4. bezdôvodné odmietnutie prevzatia Diela Objednávateľom,
5. omeškanie Zhotoviteľa so zhotovením Diela oproti v Zmluve dohodnutému termínu podľa Článku IV. ods. 1 Zmluvy o viac ako 10 kalendárnych dní,
6. omeškanie Zhotoviteľa s čiastočným zhotovovaním Diela oproti ktorémukoľvek miľníku stanovenému v Harmonograme prác o viac ako 10 dní,
7. ak nastane stav pri zhotovovaní Diela, z ktorého je vzhľadom na okolnosti, najmä doterajší postup Zhotoviteľa pri zhotovovaní Diela, aktuálny stav a kvalitu zhotovovania Diela, alebo rýchlosť zhotovovania Diela zrejmé, že Dielo Zhotoviteľ nedokončí riadne a včas,
8. omeškanie Objednávateľa o viac ako 30 dní so zaplatením ktorejkoľvek z faktúr vystavených Zhotoviteľom za podmienok a v súlade s touto Zmluvou, ak túto nezaplatil ani v dodatočnej primeranej lehote poskytnutej mu Zhotoviteľom v písomnej výzve,
9. ak vzhľadom na hospodársku situáciu alebo postup Zhotoviteľa pri zhotovovaní Diela, je pravdepodobné, že si Zhotoviteľ nesplní alebo nebude plniť svoje záväzky a povinnosti vyplývajúce mu z tejto Zmluvy,
10. ak bol na majetok Zhotoviteľa vyhlásený konkurz alebo ak bol podaný návrh na vyhlásenie konkurzu, alebo ak sa voči Zhotoviteľovi vedie exekučné konanie, alebo ak je Zhotoviteľ v likvidácii,
11. ak dochádza k zmenám právnej formy Zhotoviteľa alebo ku zmene vlastníckych vzťahov Zhotoviteľa bez predchádzajúceho písomného súhlasu Objednávateľa.
12. K odstúpeniu od tejto Zmluvy dôjde a táto Zmluva zaniká ku dňu preukázateľného doručenia písomného odstúpenia druhej zmluvnej strane, a to so všetkými právami, ktoré z toho titulu zmluvnej strane vzniknú v zmysle príslušných ustanovení Obchodného zákonníka.
13. Právo na náhradu škody zostáva zachované aj po odstúpení od Zmluvy. Odstúpenie od Zmluvy sa nedotýka nároku na zaplatenie zmluvnej pokuty.

**Článok XV.**

**Záverečné ustanovenia**

**Rovnopisy**

Zmluva sa vyhotovuje v **troch** **exemplároch**, z ktorých si po ich podpise dva ponechá Objednávateľ a jeden Zhotoviteľ.

**Zmeny Zmluvy**

Zmluvné strany sa dohodli, že túto Zmluvu je možné zmeniť alebo doplniť len formou písomných dodatkov pri dodržaní podmienok podľa § 18 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, na ktorých platnosť sa vyžaduje, aby boli riadne potvrdené a podpísané oprávnenými zástupcami Zmluvných strán. K návrhom dodatkov k tejto Zmluve sa Zmluvné strany zaväzujú vyjadriť písomne, v lehote 14 dní od doručenia návrhu dodatku. Po tú istú dobu je týmto návrhom viazaná zmluvná strana, ktorá ho podala.

**Zrušenie Zmluvy**

Zmluvné strany sa dohodli, že túto Zmluvu je možné zrušiť len písomnou formou.

**Doručovanie**

Zmluvné strany sa dohodli, že akékoľvek oznámenia, správy a pod. (ďalej aj len ako „***Oznámenia***“) týkajúce sa tejto Zmluvy, si Zmluvné strany budú doručovať niektorým z nasledovných spôsobov: osobne, doporučeným listom s doručenkou, alebo kuriérom na adresy Zmluvných strán a kontaktné údaje uvedené v záhlaví tejto Zmluvy. V prípade, ak zmluvná strana doručuje formou doporučeného listu s doručenkou a zmluvná strana, ktorej je Oznámenie adresované, jeho prijatie odmietne alebo iným spôsobom jeho prijatiu zabráni (neoznámením zmeny jej adresy alebo iných kontaktných údajov), považuje sa na účely tejto Zmluvy za preukázané doručenie vrátenie nedoručenej zásielky odosielateľovi podľa poslednej známej adresy takejto zmluvnej strany. To platí aj vtedy, ak je v tejto Zmluve začiatok dohodnutej lehoty viazaný na okamih doručenia písomnosti. V takomto prípade sa za okamih doručenia považuje okamih vrátenia nedoručenej zásielky odosielateľovi. Za poslednú známu adresu zmluvnej strany sa považuje adresa pozostávajúca z označenia obce, názvu ulice alebo verejného priestranstva (ak je obec členená na ulice a inak označované verejné priestranstvá), súpisného, popr. i orientačného čísla a poštového smerovacieho čísla a v prípade, ak ide o adresu mimo Slovenskej republiky i označenie štátu, oznámená písomne inej zmluvnej strane, inak adresa, ktorá je uvedená pri každej zo zmluvných strán v záhlaví tejto Zmluvy. Ak niektorá zo zmluvných strán v súlade a za podmienok uvedených v tejto Zmluve oznámi inej zmluvnej strane zmenu adresy, považuje sa za poslednú známu adresu táto oznámená adresa, a to vždy tá, ktorá bola oznámená najneskôr. Pre účely tejto Zmluvy budú Oznámenia považované za doručené dňom:

* potvrdenia doručenia adresátom, alebo dňom odmietnutia prevzatia zásielky adresátom, ak sa doručuje osobne, alebo
* potvrdenia doručenia adresátom alebo dňom odmietnutia prevzatia zásielky adresátom, ak sa doručuje kuriérom, alebo
* potvrdenia doručenia adresátom alebo dňom odmietnutia prevzatia zásielky adresátom, ak sa doručuje doporučenou poštovou zásielkou s doručenkou.

**Počítanie lehôt**

Na účely tejto Zmluvy sa do lehoty určenej podľa dní nezapočítava deň, kedy došlo ku skutočnosti určujúcej začiatok lehoty. Koniec lehoty určenej podľa týždňov, mesiacov alebo rokov pripadá na deň, ktorý sa pomenovaním alebo číselným označením zhoduje s dňom, na ktorý pripadá udalosť, od ktorej sa lehota začína. Ak nie je takýto deň v poslednom mesiaci, pripadne koniec lehoty na jeho posledný deň. Ak posledný deň lehoty pripadne na sobotu, nedeľu alebo sviatok, je posledným dňom lehoty najbližší nasledujúci pracovný deň.

**Povinnosť mlčanlivosti**

Zmluvné strany vyhlasujú, že táto Zmluva, ako aj jej časti a informácie, dáta a skutočnosti nadobudnuté niektorou zo zmluvných strán na základe a/alebo v spojení s touto Zmluvou, nemôžu byť sprístupnené tretím osobám bez predchádzajúceho písomného súhlasu ďalšej zmluvnej strany. Každá zo zmluvných strán berie na vedomie, že za dôverné informácie sa v právnom vzťahu založenom touto Zmluvou považujú informácie, ktorých obsahom sú majetkové pomery ďalšej zmluvnej strany a všetky ďalšie informácie, ktoré vypovedajú o osobnom a majetkovom postavení zmluvnej strany a členov jeho rodiny, o predmete Zmluvou dojednaného obchodu a iné informácie, ktoré sú mu objektívne spôsobilé privodiť ujmu alebo narušiť intímnu sféru zmluvnej strany. Každá zo zmluvných strán je povinná zachovávať mlčanlivosť o dôverných informáciách a chrániť ich pred neoprávneným, úplným alebo čiastočným, sprístupnením tretím osobám bez predchádzajúceho písomného súhlasu dotknutej zmluvnej strany. Povinnosť mlčanlivosti sa neaplikuje v prípade, ak zmluvná strana zodpovedne preukáže, že:

* je povinná predmetnú dôvernú informáciu sprístupniť na základe zákona alebo
* dôverná informácia sa stala všeobecne známa.

V prípade, ak zmluvná strana má v úmysle dôvernú informáciu sprístupniť, je povinná o tom bez zbytočného odkladu informovať vopred ďalšiu zmluvnú stranu. Za porušenie povinnosti mlčanlivosti sa nepovažuje, ak je dôverná informácia sprístupnená v potrebnom rozsahu právnemu zástupcovi, daňovému poradcovi alebo audítorovi zmluvnej strany, ak tieto osoby budú preukázateľne zaviazané zmluvnou stranou k povinnosti mlčanlivosti. Za porušenie povinnosti zachovávať mlčanlivosť podľa tejto Zmluvy sa nepovažuje ani poskytnutie informácií orgánom štátnej správy, samosprávy, prokuratúry alebo iným právnickým osobám a fyzickým osobám, ktorým zákon zveruje rozhodovanie o právach a povinnostiach, za podmienky, že poskytnutie informácie súvisí s činnosťou subjektu, ktorému sa informácia poskytuje. Za porušenie povinnosti zachovávať mlčanlivosť sa tiež nepovažuje poskytnutie informácií tam, kde to prikazuje právny poriadok Slovenskej republiky.

**Vyššia moc**

Pre účely tejto Zmluvy sa za vyššiu moc považujú prípady, ktoré nie sú závislé od vôle Zmluvných strán, a Zmluvné strany ich nemôžu ovplyvniť, napr. vojna, mobilizácia, povstanie, živelné pohromy atď. Ak sa splnenie tejto Zmluvy stane nemožným v dôsledku vyskytnutia sa vyššej moci, zmluvná strana, ktorá sa bude chcieť na vyššiu moc odvolať, je povinná do dvoch mesiacov od vyskytnutia sa vyššej moci požiadať ďalšiu zmluvnú stranu o úpravu Zmluvy v tej časti, ktorá bola vyskytnutím sa prípadu vyššej moci dotknutá. Ak nedôjde k dohode, má zmluvná strana, ktorá sa odvolala na vyššiu moc, právo odstúpiť od Zmluvy. Účinky odstúpenia nastanú dňom doručenia oznámenia o odstúpení.

**Notifikačné povinnosti**

Zmluvné strany sa zaväzujú, že sa budú počas realizácie tejto Zmluvy oboznamovať o všetkých skutočnostiach spôsobilých mať vplyv na realizáciu práv a povinností vyplývajúcich z právnych vzťahov založených touto Zmluvou. Zmluvné strany sa tiež zaväzujú, že bez zbytočného odkladu, najneskôr však v lehote 30 dní, sa budú vzájomne oboznamovať o všetkých skutočnostiach spôsobilých mať vplyv na práva a právom chránené záujmy inej zmluvnej strany.

**Súčinnosť**

Zmluvné strany sa zaväzujú, že si budú počas realizácie tejto Zmluvy poskytovať všetku vzájomnú súčinnosť potrebnú k dosiahnutiu splnenia oprávnení a záväzkov vyplývajúcich z tejto Zmluvy. Súčinnosť si budú poskytovať bezprostredne po tom, čo budú inou zmluvnou stranou na jej poskytnutie vyzvané.

**Riešenie sporov**

Zmluvné strany sa dohodli, že všetky rozpory vyplývajúce z plnenia Zmluvy, budú riešiť predovšetkým dohodou a vzájomným rokovaním. Až v prípade, ak nedôjde k dohode, uplatní ktorákoľvek zo zmluvných strán svoje práva zo Zmluvy na príslušnom súde, prípadne inom príslušnom orgáne.

**Nadpisy**

Zmluvné strany vyhlasujú, že nadpisy jednotlivých článkov a ustanovení tejto Zmluvy slúžia len na informačný účel a nezakladajú Zmluvným stranám žiadne práva ani povinnosti.

**Zánik Zmluvy**

Zánik tejto Zmluvy sa nedotýka nároku na náhradu škody vzniknutej jej porušením, ani zmluvných ustanovení týkajúcich sa voľby práva alebo voľby zákona, riešenia sporov medzi Zmluvnými stranami a iných ustanovení, ktoré podľa prejavenej vôle strán alebo vzhľadom na svoju povahu majú trvať aj po ukončení Zmluvy.

**Započítanie**

Zmluvné strany sú oprávnené jednostranne započítať svoje vzájomne pohľadávky, ktoré vzniknú ktorejkoľvek zo zmluvných strán v súvislosti s touto Zmluvou. Zápočet vzájomných pohľadávok je možný najmä na základe písomnej dohody oboch Zmluvných strán.

**Zmluvná pokuta**

Akákoľvek zmluvná pokuta uvedená v tejto Zmluve je splatná momentom porušenia povinnosti zmluvnou stranou, na ktorú sa viaže vznik nároku inej zmluvnej strany na zaplatenie zmluvnej pokuty. Ustanoveniami o zmluvnej pokute nie je žiadnym spôsobom dotknuté právo oprávnenej zmluvnej strany domáhať sa od druhej zmluvnej strany náhrady škody, ktorá porušením dohodnutej povinnosti vznikne, a to aj vo výške presahujúcej dojednanú zmluvnú pokutu.

**Zmeny právneho poriadku**

Ak počas realizácie tejto Zmluvy, alebo počas realizácie zmlúv uzatvorených na jej základe, dôjde k takým zmenám v právnom poriadku Slovenskej republiky, ktorých uplatňovanie by viedlo k podstatnej zmene práv a povinností z nich vyplývajúcich, k podstatnému poškodeniu niektorej zo zmluvných strán alebo by bol zmarený účel tejto Zmluvy, zaväzujú sa Zmluvné strany uzatvoriť bez zbytočného odkladu po nadobudnutí účinnosti príslušnej právnej normy dodatok k Zmluve, ktorým sa uvedú príslušné ustanovenia Zmluvy do súladu s novou právnou úpravou. Ak nedôjde k dohode o dodatku, má zmluvná strana, ktorá prejavila o jeho uzatvorenie záujem, právo odstúpiť od Zmluvy. Účinky odstúpenia nastanú dňom doručenia oznámenia o odstúpení.

**Prechod práv a povinností**

Zmluvné strany sa dohodli, že práva a povinnosti z tejto Zmluvy prechádzajú na právnych nástupcov Zmluvných strán. Riadne zabezpečenie takéhoto prechodu je povinnosťou dotknutej zmluvnej strany.

**Interpretácia**

Každé ustanovenie tejto Zmluvy sa, pokiaľ je to možné, interpretuje tak, že je účinné a platné podľa platných právnych predpisov. Pokiaľ by však niektoré ustanovenie tejto Zmluvy bolo podľa platných právnych predpisov nevymožiteľné alebo neplatné, bude neúčinné iba v rozsahu tejto nevymožiteľnosti alebo neplatnosti a ostatné ustanovenia tejto Zmluvy budú i naďalej záväzné a v plnom rozsahu platné a účinné. V prípade takejto nevymožiteľnosti alebo neplatnosti budú Zmluvné strany v dobrej viere rokovať, aby sa dohodli na zmenách alebo doplnkoch tejto Zmluvy, ktoré sú potrebné na realizáciu zámerov tejto Zmluvy z hľadiska tejto nevymožiteľnosti alebo neplatnosti.

**Platnosť a účinnosť**

Zmluva je platná dňom jej uzatvorenia, t. j. jej podpisom všetkými Zmluvnými stranami a účinná dňom nasledujúcim po dni jej zverejnenia v Centrálnom registri zmlúv, v súlade s § 47a ods. 1 zákona č. 40/1964 Zb. Občianskeho zákonníka v znení neskorších predpisov.

**Platnosť uvedených údajov**

Zmluvné strany vyhlasujú, že údaje uvedené v záhlaví tejto Zmluvy sú v súlade so skutočným stavom platným v čase uzavretia Zmluvy. Zmluvné strany sú povinné oznámiť zmenu príslušných údajov bezodkladne písomne inej zmluvnej strane, pokiaľ tak neučinia, nemôžu sa domáhať voči inej zmluvnej strane žiadnych nárokov spojených s touto zmenou.

**Vyhlásenia Zmluvných strán**

Zmluvné strany vyhlasujú, že ich zmluvná voľnosť nie je obmedzená, ich zmluvné prejavy sú určité a zrozumiteľné. Zmluva je uzavretá za vzájomne dohodnutých podmienok, nie v tiesni, omyle alebo za nápadne nevýhodných podmienok.

**Právna úprava**

Práva a povinnosti Zmluvných strán, ktoré vzniknú z právneho vzťahu založeného touto Zmluvou, ňou neupravené, sa spravujú ustanoveniami zákona č. 513/1991 Zb. Obchodného zákonníka v znení neskorších predpisov. Ak niektoré ustanovenia tejto Zmluvy neskôr stratia účinnosť, použije sa právna úprava, ktorá sa najviac približuje zmyslu a účelu tejto Zmluvy. Pokiaľ neexistuje aplikovateľná právna úprava, bude sa postupovať podľa obchodných zvyklostí v príslušnej oblasti.

**Zákaz postúpenia pohľadávok**

Zmluvné strany sa dohodli, že Zhotoviteľ v postavení veriteľa nepostúpi akúkoľvek svoju pohľadávku z tejto Zmluvy tretej osobe bez predchádzajúceho písomného súhlasu Objednávateľa v postavení dlžníka (Fakultná nemocnica Trenčín). Písomný súhlas Objednávateľa - dlžníka s týmto úkonom je zároveň platný len za podmienky, že bol na tento úkon udelený predchádzajúci písomný súhlas Ministerstva zdravotníctva SR. Súhlas dlžníka s postúpením pohľadávok veriteľa podľa predchádzajúcej vety nie je potrebný pri postúpení pohľadávok veriteľov financovaných z kapitálových prostriedkov Ministerstva zdravotníctva SR alebo eurofondov.V prípade, že dôjde zo strany veriteľa k porušeniu tejto povinnosti a svoje práva a povinnosti z tejto Zmluvy postúpi tretej osobe, bude toto postúpenie v súlade s § 39 zákona č. 40/1964 Zb. považované za neplatné.

**Súčasti Zmluvy**

Neoddeliteľnými súčasťami tejto Zmluvy sú:

Príloha č. 1 – Výkaz výmer

Príloha č. 2 – Harmonogram prác

Príloha č. 3 – Projektová dokumentácia

Príloha č. 4 – Vyhlásenie uchádzača o subdodávateľoch

Príloha č. 5 – Čestné vyhlásenie o vytvorení skupiny dodávateľov (len ak je uplatniteľné)

|  |  |
| --- | --- |
| Trenčín, dňa ..................................... | Trenčín, dňa ..................................... |
| **Za Objednávateľa :** | **Za Zhotoviteľa :** |
| \_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Ing. Marián Juruš**  generálny riaditeľ  **Fakultná nemocnica Trenčín** | **[xxx]** |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  |
| **JUDr. Marek Šedík**  ekonomický riaditeľ  **Fakultná nemocnica Trenčín** |  |